31993D0352
L 144/25
JURNALUL OFÍCIAL AL UNIUNII EUROPENE
DECIZIA COMISIEI
din 1 iunie 1993
de stabilire a derogărilor de la condițiile de aprobare a punctelor de control la frontieră situate în porturi unde se debarcă pești provenind din țări terțe
(93/352/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 90/675/CEE a Consiliului din 10 decembrie 1990 de stabilire a principiilor privind organizarea controalelor veterinare pentru produsele provenind din țări terțe și introduse în Comunitate (1), astfel cum a fost modificată ultima dată prin Directiva 92/118/CEE (2), în special articolul 18 alineatul (4),
întrucât punctele de control la frontieră trebuie să îndeplinească cerințele generale de aprobare stabilite de Directiva 90/675/CEE; întrucât condițiile suplimentare necesare aprobării unui astfel de punct de control au fost stabilite de Decizia 92/525/CEE (3) a Comisiei;
întrucât, în ceea ce privește debarcarea peștilor în porturi, trebuie să se țină seama de particularitățile respectivului produs pescăresc și, prin urmare, să se prevadă anumite derogări de la dispozițiile privind punctele de control la frontieră și personalul însărcinat cu organizarea controalelor;
întrucât, în acest context, la stabilirea condițiilor de aprobare a punctelor de control la frontieră situate în porturi și în care se debarcă pești trebuie să se țină seama de condițiile de sănătate animală care reglementează producția și introducerea pe piață a produselor pescărești, stabilite de Directiva 91/493/CEE (4) a Consiliului;
întrucât autorităților competente ale statelor membre trebuie să li se rezerve posibilitatea de a numi agenți oficiali însărcinați cu controlul peștilor, agenți care să aibă competențele necesare pentru efectuarea acestui gen de control;
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Autoritatea competentă din fiecare stat membru numește un agent oficial instruit special în acest sens și însărcinat cu efectuarea controalelor veterinare ale peștilor în punctele de control la frontieră situate în porturile unde se debarcă peștii. Autoritatea competentă respectivă informează celelalte state membre și Comisia cu privire la aceasta.
Articolul 2
Prin derogare de la punctul 2 din anexa la Decizia 92/525/CEE, descărcarea și debarcarea peștilor trebuie să se desfășoare în conformitate cu capitolul II punctul 2 din anexa la Directiva 91/493/CEE.
Articolul 3
Prezenta decizie se adresează statelor membre.
Adoptată la Bruxelles, 1 iunie 1993.